Úr sal Alþingis . Andrés Ingi Jónsson mun sitja sem óháður þingmaður út kjörtímabilið . Þingmaðurinn Andrés Ingi Jónsson sem kjörinn var á þing fyrir Vinstri græna hefur sagt sig úr þingflokknum og hyggst starfa sem óháður þingmaður út kjörtímabilið að því er RÚV segist hafa eftir öruggum heimildum . Bæði Andrés Ingi og Rósa Björk Brynjólfsdóttir hafa verið í þingflokki VG þrátt fyrir að hafa ekki stutt stjórnarsáttmála flokksins við Framsóknarflokkinn og Sjálfstæðisflokkinn . Því ætti þingmeirihlutinn ekki að breytast vegna þessa , en Rúv segir að eftir úrsögnina hafi ríkisstjórnarflokkarnir 34 þingmenn á bakvið sig . Vinstri græn fengu 11 þingmenn í kosningunum 2017 , og bættu einum þingmann við sig , en Sjálfstæðismenn sem misstu fimm fengu 16 meðan Framsóknarflokkurinn hélt sínum 8 þingmönnum . Samanlagt gerir það 36 þingmenn , en eins og áður segir hafa tveir þingmenn ekki stutt ríkisstjórnarmeirihlutann og er hann því með fimm manna meirihluta gegn 29 þingmönnum minnihlutans , þar af nú einum þingmanni VG auk Andrésar Inga sem nú situr sem óháður . Hulda Hólmkelsdóttir upplýsingafulltrúi VG staðfesti fréttina í skeyti til fjölmiðla rétt í þessu þar sem segir : „ Þingflokkur Vinstri grænna þakkar Andrési Inga Jónssyni samstarfið undanfarin ár . Andrés Ingi upplýsti þingflokkinn í dag um þá ákvörðun sína um að segja sig úr þingflokknum . “ Andrés Ingi var aðstoðarmaður Svandísar Svavarsdóttur þegar hún var umhverfisráðherra , árin 2011 til 2013 .